Ο Άρχοντας των Δαχτυλιδιών: Οι Δύο Πύργοι

**Ο Άρχοντας των Δαχτυλιδιών: Οι Δύο Πύργοι** (αγγλικά: *The Lord of the Rings: The Two Towers*) είναι αμερικανική, επική, περιπετειώδης ταινία φαντασίας παραγωγής 2002. Βασίζεται στο δεύτερο βιβλίο της τριλογίας *[[Ο Άρχοντας των Δαχτυλιδιών]]* (The Lord of the Rings) του Τζ. Ρ. Ρ. Τόλκιν και αποτελεί συνέχεια της ταινίας *[[Ο Άρχοντας των Δαχτυλιδιών: Η Συντροφιά του Δαχτυλιδιού]]* (The Lord of the Rings: The Fellowship of the Ring, 2001). Τη σκηνοθεσία ανέλαβε και πάλι ο Πίτερ Τζάκσον και το σενάριο έγραψε ο ίδιος μαζί με τις Φραν Γουόλς και Φιλίπα Μπόγιενς. Οι Ελάιτζα Γουντ, Ίαν ΜακΚέλεν, Βίγκο Μόρτενσεν, Σον Άστιν, Άντι Σέρκις, Τζον Ρις-Ντέιβις, Λιβ Τάιλερ, Ορλάντο Μπλουμ, Μπίλι Μπόιντ, Ντόμινικ Μόναχαν, Κέιτ Μπλάνσετ, Χιούγκο Γουίβινγκ και Κρίστοφερ Λι, επαναλαμβάνουν τους ρόλους τους ενώ στο καστ προστίθενται οι Μπέρναρντ Χιλ, Μιράντα Ότο, Καρλ Ούρμπαν, Ντέιβιντ Γουένχαμ και Μπραντ Ντούριφ.

Η ταινία συνεχίζει από εκεί που σταμάτησε η πρώτη ταινία. Ο Φρόντο και ο Σαμ συνεχίζουν το ταξίδι τους για να καταστρέψουν το Ένα Δαχτυλίδι στη Μόρντορ και γνωρίζουν το Γκόλουμ, τον προηγούμενο ιδιοκτήτη του Δαχτυλιδιού. Οι Άραγκορν, Λέγκολας και Γκίμλι συναντούν τον αναγεννημένο Γκάνταλφ και μαζί περνούν από το Ρόχαν και πολεμούν στη Μάχη του Χελμς Ντιπ. Οι Μέρι και Πίπιν καταφέρνουν να αποδράσουν από τους Ορκ, συναντούν τον Δεντρογένη και σχεδιάζουν να επιτεθούν στο Άιζενγκαρντ.

Το δεύτερο μέρος της τριλογίας κυκλοφόρησε στους κινηματογράφους στις 18 Δεκεμβρίου 2002. Απέσπασε θριαμβευτικά σχόλια από κοινό και κριτικούς και έγινε τεράστια εισπρακτική επιτυχία με τις συνολικές εισπράξεις να ξεπερνούν τα 947,9 εκατομμύρια δολάρια παγκοσμίως, καταλαμβάνοντας έτσι την 56η θέση στη λίστα με τις μεγαλύτερες εισπρακτικές επιτυχίες όλων των εποχών. Έλαβε έξι υποψηφιότητες για Όσκαρ, ανάμεσά τους και για Καλύτερη Ταινία, κερδίζοντας δύο, στις κατηγορίες Καλύτερα Οπτικά Εφέ και Καλύτερο Μοντάζ Ηχητικών Εφέ. Επίσης, στην αμερικάνικη ιστοσελίδα IMDb (Διαδικτυακή βάση δεδομένων ταινιών) βρίσκεται στη δωδέκατη (12η) θέση των 250 καλύτερων ταινιών έχοντας βαθμολογία 8,8/10.

Το 2003 κυκλοφόρησε το τρίτο και τελευταίο μέρος *[[Ο Άρχοντας των Δαχτυλιδιών: Η Επιστροφή του Βασιλιά]]* (The Lord of the Rings: The Return of the King) που ολοκλήρωσε την τριλογία.

## Πλοκή
Στα Ορυχεία της Μόρια, ο μάγος Γκάνταλφ ο Γκρίζος, μάχεται με τον Μπάλρογκ (έναν αρχαίο δαίμονα της φωτιάς και της σκιάς) στη Γέφυρα του Κάζαντ-Ντουμ, με σκοπό να επιτρέψει στη Συντροφιά του Δαχτυλιδιού να αποδράσει. Ο Γκάνταλφ, πέφτει μαζί με τον δαίμονα στο κενό και η Συντροφιά πιστεύει ότι είναι νεκρός. Μέρες αργότερα, τα Χόμπιτ Φρόντο και Σαμ συνεχίζουν το ταξίδι στους λόφους των Έμιν Μιουίλ (ορεινοί, πετρώδεις σχηματισμοί, τους ο οποίους οι Φρόντο και Σαμ πρέπει να διασχίσουν στον δρόμο τους για τη Μόρντορ). Μία νύχτα, δέχονται επίθεση από το Γκόλουμ, που θέλει πίσω το "πολύτιμό του" Δαχτυλίδι. Τα Χόμπιτ καταφέρνουν να τον αιχμαλωτίσουν, αλλά ο Φρόντο αντιλαμβάνεται το ψυχικό βάρος του δαχτυλιδιού και τον λυπάται. Αφού χρειάζονται οδηγό, ο Φρόντο πείθει τον Γκόλουμ να τους οδηγήσει στη Μαύρη Πύλη της Μόρντορ, όπου πιστεύει ότι θα βρει τρόπο να την περάσει και να μπει στην επικράτεια της Μόρντορ, έτσι ώστε τελικά να φτάσει στο Βουνό του Χαμού και να καταστρέψει το Δαχτυλίδι.

Οι Ούρουκ-Χάι, με αιχμαλώτους τους Μέρι και Πίπιν (πρώτη ταινία), οδεύουν πίσω στο Άιζενγκαρντ. Ο δρόμος τους περνάει μέσα από το Ρόχαν, ένα βασίλειο των ανθρώπων που συνορεύει με το Άιζενγκαρντ. Οι Άραγκορν, Λέγκολας και Γκίμλι καταδιώκουν τους Ούρουκ-χάι, με σκοπό να βοηθήσουν τους αιχμαλώτους φίλους τους. Εν τω μεταξύ, ο Βασιλιάς Θέοντεν, ο βασιλιάς του Ρόχαν, έχει επηρεαστεί από τον Συνοδό του, Γκρίμα Φιδόγλωσσο, ο οποίος μυστικά υπηρετεί τον Σάρουμαν. Ορκ και άγριοι άνθρωποι από τα βουνά, υπηρέτες του Σάρουμαν, λεηλατούν και καίνε πόλεις και χωριά του Ρόχαν. Πρόσφατα, μάλιστα, σκοτώθηκε στη μάχη πολεμώντας τους Ορκ του Σάρουμαν, ο γιος του Βασιλιά, ο Θέοντρεντ. Ο ανιψιός του Θέοντεν, ο Έομερ, ανακρίνει τον Γκρίμα κατηγορώντας τον ως κατάσκοπο. Ο Γκρίμα όμως, εξορίζει τον Έομερ και αυτός μαζί με τους πιστούς άντρες του, τους Ροχίρριμ, εγκαταλείπουν το Ρόχαν. Εκείνη τη νύχτα, η στρατιά του Έομερ επιτίθεται στους Ούρουκ-χάι και τα δύο Χόμπιτ (Μέρι, Πίπιν) καταφέρνουν να δραπετεύσουν μέσα στο δάσος του Φάνγκορν. Εκεί συναντούν τον Δεντρογένη, έναν Εντ, δηλαδή ένα ζωντανό δέντρο.

Οι Φρόντο, Σαμ και Γκόλουμ, αφού διέσχισαν τους βάλτους των νεκρών, φτάνουν στη Μαύρη Πύλη, αλλά τη βρίσκουν κλειστή και φρουρούμενη από Ορκ. Ο Γκόλουμ τους αποτρέπει από το να επιχειρήσουν να μπουν μέσα, φοβούμενο μην συλληφθούν και ο Σάουρον πάρει πίσω το "πολύτιμό του" δαχτυλίδι. Τελικά, τους αποκαλύπτει έναν άλλο δρόμο, "μυστικό", για να μπουν στη Μόρντορ. Ο Σαμ δεν τον εμπιστεύεται, αλλά ο Φρόντο προτείνει να τον ακολουθήσουν, κάτι που τελικά γίνεται.

Αργότερα, ο Έομερ συναντά τους Άραγκορν, Λέγκολας και Γκίμλι και τους ενημερώνει ότι δεν υπάρχει κανένας επιζών από τη μάχη τους με τους Ούρουκ-χάι. Ο Έομερ, ως ένδειξη φιλίας, προσφέρει στους τρεις συντρόφους δύο άλογα, που ανήκαν σε στρατιώτες που σκοτώθηκαν στη βραδινή μάχη με τους Ούρουκ-Χάι. Οι τρεις σύντροφοι πηγαίνουν στο σημείο της μάχης για να ψάξουν για τα νεκρά Χόμπιτ. Ο Άραγκορν, ανιχνεύοντας το έδαφος, βλέπει πατημασιές των Χόμπιτ που οδηγούν στο δάσος του Φάνγκορν, άρα ήταν ζωντανοί. Αποφασίζουν να μπούνε στο δάσος και να τους ψάξουν. Εκεί, συναντούν τον Γκάνταλφ τον Λευκό, που τους λέει ότι στάλθηκε πίσω, μέχρι να εκπληρώσει την αποστολή του. Επίσης, τους ενημερώνει ότι τα δύο Χόμπιτ είναι πλέον ασφαλή, υπό την επιτήρηση του Δεντρογένη. 

Οι τέσσερίς τους πηγαίνουν στον Θέοντεν, όπου εξορκίζουν τη δύναμη του Σάρουμαν πάνω στον Βασιλιά και διώχνουν τον Γκρίμα. Ο τώρα "ξύπνιος" Θέοντεν, πρέπει να αντιμετωπίσει τον θάνατο του γιου του και την απειλή του Σάρουμαν. Ο Θέοντεν αποφασίζει να υποχωρήσουν στο Χελμς Ντιπ (το κυριότερο φρούριο του Ρόχαν), αλλά ο Γκάνταλφ πιστεύει ότι η κίνηση αυτή θα είναι αυτοκτονία, καθώς η άμυνα στο Χελμς Ντιπ δεν θα αντέξει την επίθεση των Ούρουκ-χάι. Έτσι, φεύγει για να αναζητήσει τον Έομερ. Στον δρόμο για το Χελμς Ντιπ, ο Άραγκορν και η Έογουιν, η αδελφή του Έομερ, έρχονται πολύ κοντά. Ο Άραγκορν της λέει ότι η Άργουεν, η γυναίκα-Ξωτικό που αγαπά, φεύγει μαζί με τον λαό της για τους Αθάνατους Τόπους. Την ίδια στιγμή, ο Φιδόγλωσσος έχει πάει στον Σάρουμαν και τον ενημερώνει για τις αδυναμίες του Χελμς Ντιπ. Ο Σάρουμαν, στο αποκορύφωμα της δύναμής του, στέλνει 10.000 Ούρουκ-χάι να επιτεθούν στο Χελμς Ντιπ.

Παράλληλα, οι Σαμ, Φρόντο και Γκόλουμ πιάνονται αιχμάλωτοι από τους Φύλακες του Ιθίλιεν (επικράτεια της Γκόντορ) που έχουν για λοχαγό τον Φάραμιρ. Στο Ρίβεντελ (Σχιστό Λαγκάδι), ο Έλροντ συζητάει με την κόρη του, Άργουεν και την παροτρύνει να φύγει και να αρνηθεί την αγάπη του Άραγκορν. Η Άργουεν όμως, δεν επιθυμεί να φύγει και τότε ο Έλροντ, χρησιμοποιεί τις δυνάμεις του και της αποκαλύπτει το ζοφερό μέλλον που την περιμένει, αν αποφασίσει να μείνει (θάνατος του Άραγκορν είτε από το σπαθί, είτε από γηρατειά). Τελικά, η Άργουεν, μαζί με άλλα Ξωτικά, αναχωρεί από το Σχιστό Λαγκάδι για τους Αθάνατους Τόπους. Οι Σαμ, Φρόντο και Γκόλουμ έχουν πάει, σαν αιχμάλωτοι, στο Χένεθ Ανούν, φρούριο των Φυλάκων. Εκεί, ο αδελφός του Μπόρομιρ, Φάραμιρ, που προσπαθεί απεγνωσμένα να δείξει την αξία του στον πάτερα του, Ντένεθορ (Επίτροπο της Γκόντορ), ανακαλύπτει ότι ο Φρόντο έχει στην κατοχή του το Ένα Δαχτυλίδι και αποφασίζει ότι το Δαχτυλίδι πρέπει να πάει στην Γκόντορ με σκοπό να χρησιμοποιήσουν τη δύναμη του Δαχτυλιδιού, ενάντια στον πόλεμο με τον Σάουρον. Την ίδια στιγμή, τα νέα της δύναμης της ορδής που πλησιάζει, προκαλούν αμφιβολία και φόβο στο Χελμς Ντιπ. Καθώς νυχτώνει, ένας στρατός από Ξωτικά με αρχηγό τον Χάλντιρ, φτάνει για να βοηθήσει τους αμυνόμενους υπερασπιστές του Ρόχαν, δημιουργώντας έτσι μία νέα συμμαχία ανάμεσα στα Ξωτικά και στους Ανθρώπους. Στο δάσος του Φάνγκορν, οι Μέρι και Πίπιν, μαζί με τον Δεντρογένη και άλλους Εντ, κάνουν συμβούλιο, για να αποφασίσουν τον ρόλο των Εντ στον πόλεμο με τον Σάρουμαν.

Η μάχη στο Χελμς Ντιπ ξεκινά. Βέλη πετάγονται από το φρούριο, σκοτώνοντας πολλούς Ούρουκ-Χάι. Οι Ουρούκ-Χάι όμως, καταφέρνουν και τοποθετούν σκάλες στα τείχη και έρχονται αντιμέτωποι με τα Ξωτικά. Παράλληλα, αναπτύσσουν μία δύναμη προς την πύλη του φρουρίου. Ενώ η μάχη μαίνεται, οι Ούρουκ-Χάι καταφέρνουν να βάλουν εκρηκτικούς μηχανισμούς στα τείχη και ανατινάζοντάς τα δημιουργούν ένα μεγάλο ρήγμα από όπου εισβάλλουν στο εσωτερικό των τειχών. Οι Άραγκορν, Λέγκολας και Γκίμλι μαζί με τα Ξωτικά, προσπαθούν να απωθήσουν τους εχθρούς τους. Τελικά, διατάζεται να υποχωρήσουν στον κεντρικό πύργο. Κατά τη διάρκεια της υποχώρησης σκοτώνεται ο Χάλντιρ, αρχηγός των Ξωτικών. Στο Φάνγκορν, οι Εντ αποφασίζουν να πολεμήσουν, όταν αντικρίζουν τις καταστροφές του προξένησε ο Σάρουμαν στο δάσος. Έτσι, μαζεύονται και ξεκινούν για το Άιζενγκαρντ.

Εν τω μεταξύ, στο Χελμς Ντιπ, η μάχη μοιάζει χαμένη, αφού και η κεντρική πύλη έχει χαθεί και οι στρατιώτες έχουν υποχωρήσει στο τελευταίο δωμάτιο. Ο Θέοντεν απελπίζεται, ο Άραγκορν όμως αρνείται να τα παρατήσει και πείθει τον Θέοντεν να τον ακολουθήσει στην έξοδο που επιχειρεί. Παίρνει τότε τους Θέοντεν, Λέγκολας και τους εναπομείναντες στρατιώτες για μία τελευταία επίθεση. Ο Γκίμλι, αναλαμβάνει να ηχήσει το βούκινο του Χελμ για μία τελευταία φορά. Τότε, εμφανίζεται ο Γκάνταλφ μαζί με τη στρατιά του Έομερ. Οι περικυκλωμένοι τώρα Ούρουκ-χάι, υποχωρούν. Στην έξοδο της κοιλάδας υπάρχει τώρα ένα δάσος που αποτελείτε από Εντ του Φάνγκορν. Οι Ούρουκ-Χάι, απελπισμένοι, μπαίνουν στο δάσος όπου και θα σκοτωθούν από τους Εντ. Εν τω μεταξύ και το Άιζενγκαρντ είναι έτοιμο να πέσει, καθώς οι Εντ σκοτώνουν τους υπόλοιπους Ούρουκ-χάι και σπάνε το φράγμα του ποταμού Άιζεν, που πνίγει τους εναπομείναντες Ορκ.

Μακριά στην περιοχή της Γκόντορ, ο Φάραμιρ έχει πάει τα Χόμπιτ και το Γκόλουμ στην Οσγκίλιαθ, μία κατεστραμμένη πόλη ανάμεσα στην επικράτεια της Μόρντορ και τη Μίνας Τίριθ (πρωτεύουσα της Γκόντορ). Ο υπαρχηγός του Φάραμιρ τους ενημερώνει ότι μία επίθεση των Ορκ βρίσκεται σε εξέλιξη. Την ίδια στιγμή, ένας Νάζγκουλ έρχεται στην πόλη, πάνω σε ένα φτερωτό πλάσμα. Ο Φρόντο, νικημένος από το δαχτυλίδι, εμφανίζεται μπροστά στον Νάζγκουλ, όμως ο Σαμ, με τη βοήθεια του Φάραμιρ, σώζει τον Φρόντο. Ο Φρόντο εξομολογείτε στον Σαμ ότι έχει αμφιβολίες για την αποστολή, αλλά ο Σαμ επιμένει ότι πρέπει να συνεχίσουν. Ο Φάραμιρ τους ακούει και συνειδητοποιεί ότι η αποστολή των δύο Χόμπιτ είναι αυτήν που μπορεί να αλλάξει τη μοίρα όλων των πλασμάτων της Μέσης-Γης. Έτσι, ενάντια στις επιθυμίες και διαταγές του πατέρα του, τους ελευθερώνει και τους βοηθάει να συνεχίσουν το δρόμο τους. 

Πίσω στο Χελμς Ντιπ, ο Γκάνταλφ γνωρίζει ότι μπορεί να νίκησαν στη μάχη, δεν κέρδισαν όμως τον πόλεμο. Ο Σάουρον ζητά εκδίκηση για την ήττα του και η δύναμή του την επόμενη φορά θα είναι ισχυρότερη. Επισημαίνει ότι τα πάντα κρέμονται από τον Φρόντο και τον Σαμ, που τώρα συνεχίζουν το ταξίδι τους για τη Μόρντορ μαζί με τον Γκόλουμ. Ο σκοτεινός εαυτός του Γκόλουμ επανέρχεται στην επιφάνεια και αποφασίζει να πάρει το Δαχτυλίδι, οδηγώντας τους Φρόντο και Σαμ σε παγίδα.

## Ηθοποιοί και Χαρακτήρες

Ο ρόλος της Έογουιν προτάθηκε στην Κέιτ Γουίνσλετ αλλά τον απέρριψε. Επίσης, προτάθηκε στην Ούμα Θέρμαν. Η Κέιτ Μπλάνσετ εμφανίζεται μόνο σε τρεις σκηνές. Ο Ντέιβιντ Γουένχαμ επιλέχτηκε ως Φάραμιρ, εξαιτίας της ομοιότητάς του με τον Σον Μπιν, που υποδύεται τον αδελφό του, Μπόρομιρ. Αρχικά, ο ρόλος του είχε προταθεί στον Ίθαν Χοκ. Πριν την Εμιλιάνα Τορίνι, οι παραγωγοί προσέγγισαν την Μπιόρκ για να τραγουδήσει το τραγούδι της ταινίας. Η ίδια αρνήθηκε λόγω της εγκυμοσύνης της.

## Παραγωγή
Η παραγωγή έγινε στη Νέα Ζηλανδία, όπως και για τις άλλες δύο ταινίες. Την πρώτη ημέρα γυρισμάτων της Μιράντα Όττο, η Λιβ Τάιλερ την υποδέχθηκε ενθουσιασμένη με ανοιχτές αγκάλες, λέγοντας, "*Είμαι τόσο χαρούμενη που υπάρχει άλλη μία γυναίκα στην ταινία*". Τα γυρίσματα της μάχης στο Χελμς Ντιπ κράτησαν τέσσερις μήνες και όλα ήταν κατά τη διάρκεια της νύχτας. Ο Βίγκο Μόρτενσεν έσπασε δύο δάχτυλα των ποδιών του, όταν κλότσησε τα ατσαλένια κράνη των Ορκ και αυτή η σκηνή εμφανίζεται στην ταινία. Ο Πίτερ Τζάκσον είπε ότι εντυπωσιάστηκε πολύ με την κραυγή πόνου που έβγαλε ο Μόρτενσεν για τη μοίρα των δύο Χόμπιτ, αλλά αργότερα συνειδητοποίησε ότι η κραυγή ήταν αληθινή. Ο Πίτερ Τζάκσον παρέμεινε εντυπωσιασμένος, αφού παρά το γεγονός αυτό, ο Μόρτενσεν συνέχισε τη σκηνή χωρίς να διακόψει, παρά τον σοβαρό τραυματισμό του. 

Ο Μπέρναρντ Χιλ ράγισε το στέρνο του ενώ ίππευε το άλογο. Σε αρχική βερσιόν του σεναρίου, η Άργουεν πολεμούσε μαζί με τον Άραγκορν στο Χελμς Ντιπ. Η Λιβ Τάιλερ γύρισε κάποιες σκηνές που πολεμούσε τους Ούρουκ-χάι, αλλά δεν χρησιμοποιήθηκαν στην ταινία. Ο Βίγκο Μόρτενσεν αγόρασε το άλογο που χρησιμοποιούσε στην ταινία, μετά το τέλος των γυρισμάτων. Μετά το τέλος των γυρισμάτων, αρκετοί ηθοποιοί επέστρεψαν στη Νέα Ζηλανδία για νέα γυρίσματα, καθώς ο Πίτερ Τζάκσον είχε κάποιες καινούριες ιδέες που ήθελε να ενσωματώσει στην ταινία.

## Box Office
Με προϋπολογισμό 94.000.000 δολάρια, η ταινία έκανε άνοιγμα στην πρώτη θέση με 62 εκατομμύρια δολάρια στο πρώτο τριήμερο. Στο αμερικανικό box office οι συνολικές εισπράξεις έφτασαν τα 342,9 εκατομμύρια δολάρια και στον υπόλοιπο κόσμο συγκέντρωσε 604,9 εκατομμύρια δολάρια. Παγκοσμίως απέφερε πάνω από 947,9 εκατομμύρια δολάρια. Ήταν η δεύτερη μεγαλύτερη εισπρακτική επιτυχία στην Αμερική για το 2002 και η πρώτη παγκοσμίως. Μέχρι σήμερα είναι η 56η μεγαλύτερη εισπρακτική επιτυχία όλων των εποχών.

Στην Ελλάδα η ταινία έκοψε 905.000 εισιτήρια πανελλαδικά και ήταν η μεγαλύτερη εισπρακτική επιτυχία για τη σεζόν 2002-2003.

## Βραβεία & Υποψηφιότητες

Οι *Δύο Πύργοι* είναι η πρώτη συνέχεια ταινίας που λαμβάνει υποψηφιότητα για το Όσκαρ Καλύτερης Ταινίας όταν το πρώτο φιλμ ήταν επίσης υποψήφιο. Ο Πίτερ Τζάκσον και ο παραγωγός Μπάρι Όζμπορν έδωσαν μάχη για να λάβει ο Άντι Σέρκις υποψηφιότητα Β' Ανδρικού Ρόλου στα Όσκαρ. Οι κανονισμοί όμως της Ακαδημίας δεν επιτρέπουν σε έναν ηθοποιό να είναι υποψήφιος όταν ο χαρακτήρας του είναι ψηφιακά φτιαγμένος. Επίσης, στην αμερικάνικη ιστοσελίδα IMDb (Διαδικτυακή βάση δεδομένων ταινιών) βρίσκεται στη δωδέκατη (12η) θέση των 250 καλύτερων ταινιών έχοντας βαθμολογία 8,8/10.

Η ατάκα "Πολύτιμό μου" ("My precious") ψηφίστηκε στην 85η θέση στην κατηγορία AFI 100 Χρόνια... 100 Κινηματογραφικές Ατάκες από το Αμερικανικό Ινστιτούτο Κινηματογράφου.

## Δείτε επίσης
* *[[Τζον Ρόναλντ Ρούελ Τόλκιν|Τζ. Ρ. Ρ. Τόλκιν]]*
* *[[Μέση Γη]]*

## Παραπομπές


## Εξωτερικοί σύνδεσμοι

* Επίσημη ιστοσελίδα της τριλογίας
* Ο Άρχοντας των Δαχτυλιδιών: Οι Δύο Πύργοι στο IMDb

Κατηγορία:Αμερικανικές ταινίες της δεκαετίας 2000
Κατηγορία:Επικές ταινίες
Κατηγορία:Ταινίες του 2002
Κατηγορία:Ο Άρχοντας των Δαχτυλιδιών (σειρά ταινιών)
Κατηγορία:Ταινίες που κέρδισαν το Όσκαρ καλύτερων οπτικών εφέ
Κατηγορία:Νεοζηλανδικές ταινίες
Κατηγορία:Νεοζηλανδικές ταινίες φαντασίας
Κατηγορία:Ταινίες σε σκηνοθεσία Πίτερ Τζάκσον
Κατηγορία:Αμερικανικές περιπετειώδεις ταινίες φαντασίας
Κατηγορία:Ταινίες γυρισμένες στη Νέα Ζηλανδία
Κατηγορία:Ταινίες με μουσική σύνθεση Χάουαρντ Σορ
Κατηγορία:Ταινίες παραγωγής New Line Cinema